**สภายุติธรรมแห่งสากล**

25 มีนาคม พ.ศ. 2550 (ค.ศ. 2007)

ถึง บาไฮศาสนิกชนทั่วโลก

เพื่อนบาไฮที่รัก

1

หนึ่งในหลายสัญญาณของการแตกสลายลงของสังคมในทุก ๆ ส่วนของโลกคือการผุกร่อนของความไว้เนื้อเชื่อใจ และการร่วมมือกันระหว่างแต่ละบุคคลกับสถาบันทั้งหลายในระบบการปกครอง ในหลาย ๆ ประเทศ กระบวนการในการเลือกตั้งได้ถูกลดความน่าเชื่อถือลงเพราะการฉ้อราษฎร์บังหลวงที่มีอยู่ในท้องที่นั้น สิ่งที่มีส่วนทำให้เกิดความไม่ไว้วางใจกันในวงกว้างของกระบวนการที่มีความสำคัญอย่างยิ่งนี้ได้แก่ อิทธิพลต่อผลของการเลือกตั้งจากกลุ่มผู้มีส่วนได้เสียซึ่งมีช่องทางสู่การใช้จ่ายเงินอย่างสุรุ่ยสุร่าย การจำกัดเสรีภาพในการเลือกที่แฝงเร้นอยู่ในระบบพรรคการเมือง และการบิดเบือนการรับรู้ของสาธารณชนเกี่ยวกับตัวผู้สมัครโดยความลำเอียงที่แสดงผ่านทางสื่อต่าง ๆ ผลที่เกิดตามมาก็คือความไม่แยแส ความบาดหมาง และความรู้สึกผิดหวังเมื่อทราบความจริงในภายหลัง ซึ่งทั้งหมดนี้มีมากพอ ๆ กันกับความรู้สึกสิ้นหวังที่มีมากขึ้นต่อความไม่น่าเป็นไปได้ว่าจะมีผู้ที่มีความสามารถมากที่สุดปรากฏตัวขึ้นมาเพื่อจัดการกับปัญหาจำนวนมากมายของระบบสังคมที่มีข้อบกพร่อง สิ่งที่เด่นชัดอยู่ในทุกแห่งหนคือ ความปรารถนาอยากจะมีสถาบันที่ให้ความยุติธรรม ขจัดการกดขี่ และบำรุงเลี้ยงความสามัคคีอันยืนยงในหมู่องค์ประกอบทั้งหลายที่แตกต่างกันของสังคม

2

ระบบแห่งโลกของพระบาฮาอุลลาห์เป็นระบบที่ประทานมาจากสวรรค์ที่ประชาชาติและผู้คนทั้งหลายกำลังค้นหาอยู่อย่างสุดกำลัง ด้วยการกล่าวต้อนรับของพระบ๊อบในคัมภีร์บายันภาคภาษาเปอร์เซียนเกี่ยวกับลักษณะพื้นฐานต่าง ๆ ของระบบนี้ที่พระบาฮาอุลลาห์ทรงบัญญัติขึ้นด้วยพระองค์เอง ระบบนี้เป็นระบบที่ไม่เคยมีมาก่อนในประวัติศาสตร์ของมนุษย์ในเรื่องมาตรฐานของความยุติธรรมและการให้คำมั่นสัญญาในสิ่งที่จะเกิดขึ้นจริงในทางปฏิบัติของความเป็นอันหนึ่งอันเดียวกันของมนุษยชาติ รวมทั้งความสามารถของระบบในการส่งเสริมต่อการเปลี่ยนแปลงและความเจริญก้าวหน้าของอารยธรรมโลก ระบบนี้จัดหาช่องทางต่าง ๆ ที่พระประสงค์ของพระผู้เป็นเจ้าจะให้การส่องสว่างแก่ความเจริญก้าวหน้าของมนุษยชาติ และนำทางไปสู่การสถาปนาอาณาจักรของพระผู้เป็นเจ้าขึ้นบนโลกในท้ายที่สุด

3

ทั่วทั้งโลก สาวกผู้อุทิศตนของพระบาฮาอุลลาห์กำลังตรากตรำงานหนักเพื่อพัฒนาระบบบริหารบาไฮต่อไป ดังที่ท่านศาสนภิบาลได้อธิบายไว้ว่า เป็นระบบที่ “ ไม่ใช่เป็นเพียงจุดศูนย์กลาง แต่เป็นแบบแผนที่แท้จริงของระบบโลกใหม่” ด้วยเหตุนี้พวกเขาจึงกำลังตั้งรากฐานสำหรับอารยธรรมโลกที่ถูกกำหนดไว้ให้ฉายส่องความรุ่งโรจน์อันเจิดจ้าในอีกหลายศตวรรษที่จะมาถึง พวกเขากำลังทำสิ่งนี้โดยไม่คำนึงถึงสภาพของความสับสนอลหม่านและความไม่เป็นระเบียบที่พระบาฮาอุลลาห์ทรงกล่าวพาดพิงถึงในการยืนยันว่า “สมดุลของโลกถูกรบกวนโดยอิทธิพลอันสั่นสะเทือนของระบบโลกใหม่ที่ยิ่งใหญ่ที่สุดนี้ แบบแผนชีวิตของมนุษยชาติได้ถูกปฏิวัติโดยปฏิบัติการของระบบที่พิเศษและน่าพิศวงนี้ อย่างที่ไม่มีสายตาของมนุษย์ผู้ใดเคยพบเห็นมาก่อน”

4

ด้วยความอุตสาหพยายามอย่างพร้อมเพรียงกันทั่วโลกเพื่อที่จะสร้างความก้าวหน้าให้กับกระบวนการในการเข้าสู่ศาสนาของมวลชน ซึ่งมีพลังขับเคลื่อนที่เพิ่มพูนขึ้นด้วยการดำเนินการตามข้อกำหนดของแผนงานห้าปีให้เป็นผลสำเร็จ ตอนนี้นับเป็นเวลาอันเหมาะสมที่ศาสนิกชนในทุกแห่งหนจะให้ความเอาใจใส่ที่มากขึ้นต่อการทำให้กระบวนการในการเลือกตั้งธรรมสภาทั้งในระดับท้องถิ่นและระดับประเทศมีความแข็งแรงขึ้น ลักษณะการเข้ามีส่วนร่วมของสมาชิกที่เป็นผู้ใหญ่ทุกคนของชุมชนในการเลือกตั้งเหล่านี้เป็นลักษณะที่โดดเด่นของระบบของพระบาฮาอุลลาห์ เพราะการเข้ามีส่วนร่วมนี้เป็นหน้าที่ที่มีความจำเป็นที่ให้เอกสิทธิ์อันสูงส่งแก่บาไฮทุกคนในฐานะพลเมืองผู้มีความรับผิดชอบของโลกใหม่ที่กำลังถือกำเนิดขึ้นมา ซึ่งจะเป็นผู้ทำการเลือกสรรองค์ประกอบของสถาบันที่มีอำนาจดูแลรับผิดชอบการทำงานของชุมชนบาไฮ ในการนี้ ความเมินเฉยและการละเลยในส่วนของศาสนิกชนคนใดก็ตามถือว่าเป็นสิ่งที่ขัดกับเจตนารมณ์ของศาสนา เพื่อนศาสนิกชนทั้งหลายต้องพยายามอย่างไม่หยุดหย่อนที่จะหลีกเลี่ยงการถูกแปดเปื้อนโดยทัศนคติที่กร่อนทำลายเหล่านี้ ซึ่งได้ก่อให้เกิดความเสียหายแก่ความมั่นคงและอำนาจบังคับบัญชาของสถาบันทั้งหลายของระบบที่กำลังเสื่อมลงของโลก

5

ในการอธิบายเกี่ยวกับการเลือกตั้งบาไฮ ท่านโชกิ เอฟเฟนดิได้ถ่ายทอดผ่านทางจดหมายที่เขียนในนามของท่านว่า “ที่จริงแล้ว กระบวนการและวิธีปฏิบัติในการเลือกตั้งบาไฮนั้นมีจุดประสงค์ที่สำคัญประการหนึ่งคือ การพัฒนาดวงจิตของความรับผิดชอบขึ้นมาในศาสนิกชนทุกคน โดยการเน้นย้ำถึงความจำเป็นในการรักษาเสรีภาพอย่างเต็มที่ในการเลือกตั้ง กระบวนการดังกล่าวทำให้เป็นหน้าที่ของศาสนิกชนแต่ละคนที่จะต้องเป็นสมาชิกที่กระตือรือร้นและทราบเป็นอย่างดีเกี่ยวกับชุมชนที่เขาอาศัยอยู่”

6

ด้วยเหตุที่กล่าวมาข้างต้น ลักษณะที่ผู้เลือกจะใช้สิทธิและเอกสิทธ์ของตนในการลงคะแนนจึงมีความสำคัญอย่างยิ่ง คำสั่งสอนของท่านโชกิ เอฟเฟนดิในข้อความต่อไปนี้อธิบายเพิ่มเติมว่า “ในการจะสามารถทำการเลือกตั้งได้อย่างชาญฉลาดในเวลาของการเลือกตั้งนั้น เป็นสิ่งจำเป็นสำหรับผู้เลือกที่จะต้องมีการติดต่อสื่อสารอย่างใกล้ชิดและต่อเนื่องกับกิจกรรมทั้งหมดในท้องถิ่นนั้น ไม่ว่าจะเป็นการสอนศาสนา การบริหาร หรือกิจกรรมอื่น ๆ และจะต้องเข้ามีส่วนร่วมอย่างเต็มใจและเต็มที่ในการงานทั้งหลายของคณะกรรมการหรือธรรมสภาต่าง ๆ ทั้งในระดับท้องถิ่นและระดับชาติในประเทศของเขาเอง โดยวิธีนี้เท่านั้นที่ศาสนิกชนคนหนึ่งจะสามารถพัฒนาความตระหนักทางสังคมอันแท้จริงขึ้นมาและบรรลุถึงการมีความรู้สึกรับผิดชอบอย่างแท้จริงในเรื่องต่าง ๆ ที่จะมีผลกระทบต่อผลประโยชน์ของศาสนา ด้วยเหตุนี้วิถีชีวิตชุมชนของบาไฮจึงทำให้เป็นหน้าที่สำหรับศาสนิกชนที่ภักดีและซื่อสัตย์ต่อศาสนาทุกคนที่จะต้องกลายเป็นผู้ทำการเลือกตั้งที่ชาญฉลาด มีความรอบรู้ และมีความรับผิดชอบ และวิถีชีวิตนี้ยังให้โอกาสแก่เขาในการยกฐานะของตนเองขึ้นสู่สถานะนี้”

7

ในขณะที่ไม่ควรมีการกล่าวถึงบุคคลใดบุคคลหนึ่งในการเลือกตั้งบาไฮ แต่ถือว่าเป็นการเหมาะสมสำหรับศาสนิกชนที่จะอภิปรายกันถึงเงื่อนไขจำเป็นต่าง ๆ และคุณสมบัติทั้งหลายของผู้ที่เป็นสมาชิกของสถาบันที่จะทำการเลือกตั้ง ท่านโชกิ เอฟเฟนดิให้คำแนะนำที่ชัดเจนเกี่ยวกับประเด็นนี้ว่า “ข้าพเจ้ารู้สึกว่าการเอ่ยอ้างถึงตัวบุคคลก่อนการเลือกตั้งย่อมจะทำให้เกิดความเข้าใจผิดและความผิดใจกัน สิ่งที่เพื่อนศาสนิกชนควรทำคือการทำความคุ้นเคยซึ่งกันและกันอย่างทั่วถึง การแลกเปลี่ยนความคิดเห็น การคบหาสมาคมกันอย่างอิสระ และการอภิปรายร่วมกันเกี่ยวกับเงื่อนไขจำเป็นและคุณสมบัติทั้งหลายของสมาชิกของสถาบันที่จะทำการเลือกนั้นโดยไม่มีการพาดพิงถึงหรือการบอกกล่าวถึงใครคนใดคนหนึ่งไม่ว่าจะโดยทางอ้อมเพียงใดก็ตาม” ในบรรดา “คุณสมบัติที่จำเป็น” ที่ท่านโชกิ เอฟเฟนดิระบุไว้ ได้แก่ “ ความจงรักภักดีอย่างไม่มีข้อสงสัย การอุทิศตนอย่างไม่เห็นแก่ตัว จิตใจที่ผ่านการฝึกฝนมาเป็นอย่างดี ความสามารถอันเป็นที่ยอมรับ และประสบการณ์อันมีวุฒิภาวะ” ด้วยความตระหนักที่เพิ่มสูงขึ้นเกี่ยวกับหน้าที่ต่าง ๆ ที่สถาบันที่จะถูกเลือกตั้งนั้นจะต้องกระทำ ศาสนิกชนย่อมจะสามารถประเมินได้อย่างเหมาะสมว่าควรจะลงคะแนนเลือกผู้ใด จากในบรรดากลุ่มคนที่ผู้ทำการเลือกตั้งเชื่อว่าน่าจะเป็นผู้ที่มีคุณสมบัติเหมาะสมที่จะทำการรับใช้นั้น การคัดเลือกควรกระทำโดยการพิจารณาถึงมากพอควรเกี่ยวกับปัจจัยอื่น ๆ ด้วยอย่างเช่น การกระจายของอายุ ความหลากหลาย และเพศ ผู้ทำการเลือกตั้งควรทำการเลือกภายหลังจากการไตร่ตรองอย่างรอบคอบในช่วงเวลาที่นานพอควรก่อนที่จะมีการเลือกตั้งจริง

8

เมื่อถูกร้องเรียกให้ทำการลงคะแนนเสียงในการเลือกตั้งบาไฮ ศาสนิกชนทั้งหลายควรตระหนักว่าพวกเขากำลังปฏิบัติภารกิจอันศักดิ์สิทธิ์ที่เป็นเอกลักษณ์เฉพาะของยุคศาสนานี้ พวกเขาควรเข้าสู่การทำหน้าที่นี้ด้วยท่าทีที่เปี่ยมไปด้วยการอธิษฐาน การวิงวอนขอการนำทางและการรับรองจากสวรรค์ ดังที่ท่านโชกิ เอฟเฟนดิแนะนำไว้ว่า “พวกเขาต้องหันไปหาพระผู้เป็นเจ้าอย่างสมบูรณ์ และเข้ามีส่วนร่วมในการเลือกตั้งด้วยแรงจูงใจอันบริสุทธิ์ อิสรภาพของดวงจิต และความน่าเคารพสักการะของหัวใจ”

9

โดยการยึดถืออย่างเต็มใจของศาสนิกชนทั้งหลายในกระบวนการเลือกตั้งบาไฮ วันแล้ววันเล่าพวกเขาจะเป็นพยานถึงความแตกต่างที่มากขึ้นเรื่อย ๆ ระหว่างสถาบันที่กำลังปรากฏโฉมขึ้นของระบบบริหารบาไฮกับระบบสังคมที่กำลังเสื่อมสลายลงรอบ ๆ ตัวพวกเขา ในความแตกต่างที่เพิ่มขึ้นนี้ เราจะเห็นได้ถึงคำสัญญาถึงความรุ่งโรจน์ของระบบแห่งโลกของพระบาฮาอุลลาห์ ซึ่งก็คือ ระบบที่ถูกกำหนดไว้เพื่อทำให้ความคาดหวังอันสูงสุดทั้งหลายของมนุษยชาติเป็นจริงขึ้นมา

(ลงนาม) สภายุติธรรมแห่งสากล